Huostaanotto on voimassa toistaiseksi. Se voidaan kuitenkin lakkauttaa, jos tarvetta huostaanotolle ei enää ole ja lakkauttaminen on lapsen edun mukaista. Huostassapidon tarvetta ja perheen jälleenyhdistämisen edellytyksiä on arvioitava säännöllisesti huostaanoton aikana. Huostassapito lakkaa viimeistään, kun lapsi täyttää 18 vuotta.
Huostaanoton aikanakin sosiaaliviranomaiset tukevat lasta ja vanhempia. Tällöin ei etsitä syyllisiä, vaan pohditaan, miten sosiaalityöntekijät voisivat auttaa ja lapsi voisi palata kotiin silloin kun se on hänen etunsa mukaista. Tavoitteena on, että vanhemmat voisivat taas huolehtia lapsestaan ja kotiinpaluu saattaisi olla mahdollista.